title: 2006/880/ES: Rozhodnutie Rady z  30. novembra 2006 , ktorým sa poskytuje mimoriadna finančná pomoc Spoločenstva Kosovu

text:
               6.12.2006

               SK

               Úradný vestník Európskej únie

               L 339/36

      ROZHODNUTIE RADY

   z 30. novembra 2006,
   ktorým sa poskytuje mimoriadna finančná pomoc Spoločenstva Kosovu
   (2006/880/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 308,
   so zreteľom na návrh Komisie,
   so zreteľom na stanovisko Európskeho parlamentu (1),
   keďže:

               (1)

               Bezpečnostná rada Organizácie Spojených národov prijala 10. júna 1999 rezolúciu č. 1244 (1999) [rezolúcia BR OSN č. 1244 (1999)], ktorej cieľom je podpora vytvorenia značnej autonómie a samosprávy v Kosove v rámci bývalej Juhoslovanskej zväzovej republiky, a to až do konečného vyriešenia otázky štatútu Kosova.

               (2)

               Medzinárodné spoločenstvo na základe rezolúcie BR OSN č. 1244 (1999) vyslalo do Kosova medzinárodné bezpečnostné sily (KFOR) a vytvorilo dočasnú civilnú správu – misiu dočasnej správy OSN v Kosove (UNMIK). Misia UNMIK pozostáva zo štyroch zložiek (pilierov) a Európska únia financuje štvrtý pilier, do ktorého patrí hospodárska obnova a rozvoj. Misia UNMIK, a najmä jej štvrtý pilier, prispeli k dosiahnutiu značného pokroku pri vytváraní inštitucionálneho, právneho a politického rámca vedúceho k vzniku zdravého hospodárstva založeného na trhových princípoch.

               (3)

               Misia UNMIK od svojho vytvorenia postúpila dočasným inštitúciám samosprávy (PISG) významné právomoci. Konkrétne, zodpovednosť za rozpočet bola prenesená z misie UNMIK na ministerstvo hospodárstva a financií v rámci dočasných inštitúcií samosprávy, pričom konečnú právomoc pri schvaľovaní rozpočtu má naďalej zvláštny predstaviteľ generálneho tajomníka OSN.

               (4)

               Bezpečnostná rada OSN schválila 24. októbra 2005 návrh generálneho tajomníka OSN začať politický proces na určenie budúceho štatútu Kosova.

               (5)

               Kosovskými orgánmi oprávnenými na prijatie pomoci Spoločenstva a zodpovednými za schválenie a splnenie finančných a hospodárskych podmienok spojených s touto pomocou sú preto misia UNMIK a dočasné inštitúcie samosprávy, alebo ak dôjde k určeniu budúceho štatútu Kosova, inštitúcia alebo inštitúcie, ktoré majú prevziať tieto úlohy a povinnosti.

               (6)

               V rámci procesu stabilizácie a pridruženia, ktorý je rámcom pre vzťahy EÚ s týmto regiónom, je žiaduce podporovať úsilie o posilnenie politickej a hospodárskej stabilizácie v Kosove s cieľom smerovať k rozvoju plnej spolupráce so Spoločenstvom, vďaka ktorej bude európska budúcnosť Kosova konkrétnejšia.

               (7)

               Spoločenstvo už v minulosti považovalo za primerané prispieť k zmierneniu finančných ťažkostí Kosova v mimoriadne zložitej situácii a na základe rozhodnutia Rady 2000/140/ES zo 14. februára 2000 o poskytnutí mimoriadnej finančnej pomoci Spoločenstva Kosovu (2) a rozhodnutia Rady 2001/511/ES z 27. júna 2001 o ďalšej mimoriadnej finančnej pomoci Kosovu (3) poskytlo mimoriadnu finančnú pomoc vo forme priamych grantov vo výške 35 miliónov EUR v roku 2000 a 30 miliónov EUR v roku 2001. Posledná platba v rámci tejto pomoci bola uskutočnená v decembri 2002.

               (8)

               Táto mimoriadna finančná pomoc dopĺňa iné programy pomoci Spoločenstva západnému Balkánu.

               (9)

               V novembri 2005 sa kosovské orgány dohodli s Medzinárodným menovým fondom (MMF) na vyhlásení o úmysle a na memorande o hospodárskej a finančnej politike, v ktorých sa ustanovil fiškálny rámec na rok 2006, vrátane strednodobého smerovania. Na začiatku marca 2006 ukončili prípravu rámca strednodobých výdavkov. V tomto rámci sú vymedzené rozpočtové a mimorozpočtové potreby financovania v rokoch 2006 – 2008. V súlade s ním sa odhaduje, že do konca roka 2007 bude potrebná externá rozpočtová finančná pomoc vo výške približne 81 miliónov EUR – 14 miliónov EUR v roku 2006 a 67 miliónov EUR v roku 2007.

               (10)

               Hoci po skončení vojny došlo k obnoveniu hospodárskej aktivity, Kosovo je na nízkom stupni hospodárskeho rozvoja. Kosovo nemá možnosť získať pôžičky, či už doma, alebo na medzinárodných finančných trhoch, a v rámci svojho súčasného štatútu nie je oprávnené na členstvo v medzinárodných finančných inštitúciách. Nemôže byť preto ani príjemcom pomoci vo forme pôžičiek spojenej s ich programami.

               (11)

               Vzhľadom na súčasný režim v rámci rezolúcie BR OSN č. 1244 (1999) a s ohľadom na relatívne nízku úroveň hospodárskeho rozvoja Kosova a na jeho chúlostivú situáciu v oblasti verejných financií a vonkajších účtov je finančná pomoc Spoločenstva vo forme priamych grantov v spolupráci s inými darcami naďalej vhodnou formou podpory.

               (12)

               Takáto pomoc bude predstavovať kľúčovú preklenovaciu podporu až do vyriešenia otázky štatútu Kosova. Pomoc by nebola spojená s dohodou o novom štatúte a nebránila by ďalšej podpore Spoločenstva a medzinárodnej podpore, ktorá bude pravdepodobne potrebná po vyriešení otázky štatútu Kosova po roku 2007.

               (13)

               Uvoľnením tejto grantovej pomoci nie sú dotknuté právomoci rozpočtového orgánu.

               (14)

               Táto finančná podpora by sa mala poskytnúť po overení skutočnosti, či finančné a hospodárske podmienky, ktoré budú stanovené na základe dohody s kosovskými orgánmi po schválení tohto rozhodnutia, je možné uspokojivo splniť.

               (15)

               S cieľom zabezpečiť účinnú ochranu finančných záujmov Spoločenstva súvisiacich s touto finančnou pomocou je potrebné ustanoviť povinnosť Kosova prijať vhodné opatrenia týkajúce sa predchádzania a boja proti podvodom, korupcii a iným nezrovnalostiam súvisiacim s touto pomocou, ako aj vykonávať kontroly Komisiou a audity Dvorom audítorov.

               (16)

               Túto pomoc by mala riadiť Komisia po porade s Hospodárskym a finančným výborom.

               (17)

               Zmluva nestanovuje na prijatie tohto rozhodnutia iné právomoci, než právomoci uvedené v článku 308,

         ROZHODLA TAKTO:
   Článok 1
   1.   Spoločenstvo poskytne Kosovu mimoriadnu finančnú pomoc vo forme grantu až do výšky 50 miliónov EUR na zlepšenie finančnej situácie Kosova, podporu rozvoja zdravého hospodárskeho a fiškálneho rámca, uľahčenie zachovania a posilnenia základných administratívnych funkcií a riešenie potrieb v oblasti verejných investícií.
   2.   Túto finančnú pomoc Spoločenstva riadi Komisia v spolupráci s Hospodárskym a finančným výborom spôsobom, ktorý je zlučiteľný s dohodami alebo dohovormi uzatvorenými medzi MMF a kosovskými orgánmi.
   3.   Finančná pomoc Spoločenstva je k dispozícii dva roky, počínajúc prvým dňom po nadobudnutí platnosti memoranda o porozumení uvedeného v článku 2 ods. 1. Ak si to však okolnosti vyžiadajú, Komisia sa môže po porade s Hospodárskym a finančným výborom rozhodnúť predĺžiť obdobie dostupnosti pomoci najviac o jeden rok.
   Článok 2
   1.   Komisia je oprávnená dohodnúť s kosovskými orgánmi, po porade s Hospodárskym a finančným výborom, podmienky hospodárskej politiky a finančné podmienky spojené s touto pomocou, ktoré sa stanovia v memorande o porozumení. Tieto podmienky musia byť v súlade s dohodami alebo dohovormi uvedenými v článku 1 ods. 2.
   2.   Pred samotnou implementáciou pomoci Spoločenstva Komisia overí riadny stav kosovských finančných tokov, správnych postupov, ako aj mechanizmov vnútornej a vonkajšej kontroly, ktoré sú relevantné vzhľadom na túto makrofinančnú pomoc Spoločenstva.
   3.   Komisia v spolupráci s Hospodárskym a finančným výborom a v koordinácii s MMF pravidelne overuje, či je hospodárska politika Kosova v súlade s cieľmi tejto pomoci a či sa podmienky hospodárskej politiky a finančné podmienky uspokojivo plnia.
   Článok 3
   1.   Komisia poskytne pomoc Kosovu v dvoch alebo v prípade potreby troch splátkach. Prvá splátka sa uvoľní po nadobudnutí platnosti memoranda o porozumení uvedeného v článku 2 ods. 1 a na základe uspokojivého výsledku overenia uvedeného v článku 2 ods. 2.
   2.   Druhá a akákoľvek ďalšia splátka sa uvoľní na základe uspokojivého plnenia podmienok hospodárskej politiky a finančných podmienok uvedených v článku 2 ods. 1, uspokojivého pokroku pri plnení podmienok stanovených v memorande o porozumení uvedenom v článku 2 ods. 1, a to najskôr po uplynutí troch mesiacov od uvoľnenia predchádzajúcej splátky.
   3.   Finančné prostriedky sa vyplatia ministerstvu hospodárstva a financií dočasných inštitúcií samosprávy, alebo ak dôjde k určeniu budúceho štatútu Kosova, inštitúciám, ktoré majú prevziať jeho úlohy a záväzky, a to výhradne na pokrytie potrieb financovania rozpočtu Kosova.
   Článok 4
   Implementácia tejto pomoci sa uskutoční v súlade s ustanoveniami rozhodnutia Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (4), a v súlade s jeho vykonávacími pravidlami. V memorande o porozumení uvedenom v článku 2 ods. 1 sa ustanoví najmä povinnosť Kosova prijať vhodné opatrenia týkajúce sa predchádzania a boja proti podvodom, korupcii a iným nezrovnalostiam súvisiacim s touto pomocou. V memorande o porozumení sa takisto ustanovia kontroly, ktoré vykonáva Komisia, vrátane Európskeho úradu pre boj proti podvodom (OLAF), s oprávnením vykonávať kontroly a inšpekcie na mieste a rovnako, ak je to vhodné, sa ustanovia audity na mieste, ktoré vykoná Dvor audítorov a nezávislí audítori.
   Článok 5
   Komisia predloží aspoň jedenkrát za rok a pred 15. septembrom Európskemu parlamentu a Rade správu, ktorá bude obsahovať hodnotenie implementácie tohto rozhodnutia v predchádzajúcom roku.
   Článok 6
   Toto rozhodnutie nadobúda účinnosť dňom jeho uverejnenia v Úradnom vestníku Európskej únie.

      V Bruseli 30. novembra 2006

            Za Radu

            predsedníčha

         L. HYSSÄLÄ

      (1)  Stanovisko z 12. októbra 2006 (zatiaľ neuverejnené v úradnom vestníku).

      (2)  Ú. v. ES L 47, 19.2.2000, s. 28.

      (3)  Ú. v. ES L 183, 6.7.2001, s. 42.

      (4)  Ú. v. ES L 248, 16.9.2002, s. 1.


title: Rozhodnutie Rady zo 14. októbra 2002 o odtajnení niektorých častí príručky Sirene, ktorú prijal výkonný výbor zriadený Dohovorom, ktorým sa vykonáva Schengenská dohoda zo 14. júna 1985

text:
Dôležité právne oznámenie

|

32003D0019

Úradný vestník L 008 , 14/01/2003 S. 0034 - 0034

		Rozhodnutie Radyzo 14. októbra 2002o odtajnení niektorých častí príručky Sirene, ktorú prijal výkonný výbor zriadený Dohovorom, ktorým sa vykonáva Schengenská dohoda zo 14. júna 1985(2003/19/ES)RADA EURÓPSKEJ ÚNIE,so zreteľom na Zmluvu o založení Európskeho spoločenstva, a najmä na jej článok 207,keďže:(1) Výkonný výbor zriadený Dohovorom, ktorým sa vykonáva Schengenská dohoda zo l4. júna 1985, nahradeným Radou na základe článku 2 Schengenského protokolu, svojím rozhodnutím zo 14. Decembra 1993 (SCH/Com-ex (93) 22 rev.) a rozhodnutím z 23. júna 1998 (SCH/Com-ex (98) 17), označil stupeň utajenia príručky Sirene, ktorej konečná verzia bola prijatá rozhodnutím uvedeného výkonného výboru 28. apríla 1999 (SCH/Com-ex (99) 5), ako "dôverné".(2) Príručka Sirene a rozhodnutia výkonného výboru o označení jej stupňa utajenia tvoria súčasť schengenského acquis, ako je to vymedzené v rozhodnutí Rady 1999/435/ES z 20. mája 1999.(3) Niektoré časti Manuálu Sirene by mali byť odtajnené.(4) Stupeň utajenia niektorých častí príručky Sirene by mal byť znížený na "EÚ vyhradené".(5) Je preto potrebné zrušiť rozhodnutia výkonného výboru (SCH/Com-ex (93) 22 rev.) a (SCH/Com-ex (98) 17) v rozsahu, v akom sa vzťahujú na označenie stupňa utajenia príručky Sirene, aby sa budúce rozhodnutia o stanovení jej stupňa utajenia mohli prijať v súlade s bežnými pravidlami o označovaní stupňa utajenia dokumentov, ako je ustanovené v rozhodnutí Rady 2001/264/ES z 19. marca 2001, ktorým sa prijímajú bezpečnostné predpisy Rady [1],ROZHODLA TAKTO:Článok 1Príručka Sirene sa odtajní, s výnimkou oddielu 2.3 a príloh 1, 2, 3, 4, 5 a 6.Článok 2Oddiel 2.3 príručky Sirene, rovnako ako pre prílohy 1, 2, 3, 4, 5 a 6 sa označia stupňom utajenia "EÚ vyhradené".Článok 3Odtajnené časti príručky Sirene sa uverejnia v Úradnom vestníku Európskych spoločenstiev.Článok 41. Rozhodnutia schengenského výkonného výboru zo 14. decembra 1993 (SCH/Com-ex (93) 22 rev.) a z 23. júna 1998 (SCH/Com-ex (98) 17) sa zrušujú v rozsahu, v akom sa vzťahujú na príručku Sirene.2. Budúce rozhodnutia o označení stupňa utajenia príručky Sirene sa prijmú v súlade s ustanoveniami rozhodnutia 2001/264/ES.Článok 5Toto rozhodnutie nadobúda účinnosť v deň jeho uverejnenia v Úradnom vestníku Európskych spoločenstiev.V Luxemburgu 14. októbra 2002Za RadupredsedaL. Espersen[1] Ú. v. L 101, 11.4.2001, s. 1.--------------------------------------------------


title: Rozhodnutie Rady z 8. marca 2004 povoľujúce členským štátom, ktoré sú zmluvnými stranami Parížskeho dohovoru o zodpovednosti tretej strany v oblasti jadrovej energie z 29. júla 1960, ratifikovať, v záujme Európskeho spoločenstva, protokol, ktorým sa mení a dopĺňa uvedený dohovor, alebo k nemu pristúpiť

text:
Dôležité právne oznámenie

|

32004D0294

Úradný vestník L 097 , 08/03/2004 S. 0053 - 0054

		Rozhodnutie Radyz 8. marca 2004povoľujúce členským štátom, ktoré sú zmluvnými stranami Parížskeho dohovoru o zodpovednosti tretej strany v oblasti jadrovej energie z 29. júla 1960, ratifikovať, v záujme Európskeho spoločenstva, protokol, ktorým sa mení a dopĺňa uvedený dohovor, alebo k nemu pristúpiť(2004/294/ES)RADA EURÓPSKEJ ÚNIEso zreteľom na Zmluvu o založení Európskeho spoločenstva, a najmä jej článok 61 písm. c), článok 67, v súčinnosti s prvým pododsekom článku 300 ods. 2 a druhým pododsekom článku 300 ods. 3,so zreteľom na návrh Komisie,so zreteľom na súhlas Európskeho parlamentu [1],keďže:(1) protokol, ktorým sa mení a dopĺňa dohovor o zodpovednosti tretej strany v oblasti jadrovej energie z 29. júla 1960, zmenený a doplnený dodatkovým protokolom z 28. januára 1964 a protokolom zo 16. novembra 1982 (ďalej uvedený ako Parížsky dohovor) bol dojednaný s cieľom zlepšiť kompenzáciu pre obete škôd spôsobených jadrovými nešťastiami. Ustanovuje zvýšené kvóty zodpovednosti a rozšírenie systému zodpovednosti tretej strany na škody na životnom prostredí;(2) v súlade s rokovacími smernicami Rady z 13. septembra 2002, Komisia vyjednala protokol zmien a doplnení k Parížskemu dohovoru o záležitostiach, ktoré spadajú do súdnej právomoci Európskeho spoločenstva. Avšak, rokovacie smernice Rady neuviedli na rokovanie klauzulu povoľujúcu pristúpenie spoločenstva k protokolu;(3) protokol bol nakoniec prijatý zmluvnými stranami Parížskeho dohovoru. Znenie protokolu je v súlade s rokovacími smernicami Rady;(4) spoločenstvo má výhradnú súdnu právomoc s ohľadom na zmenu článku 13 Parížskeho dohovoru, keď by takáto zmena ovplyvnila pravidlá stanovené v nariadení Rady (ES) č. 44/2001 z 22. decembra 2000 o súdnej právomoci, uznávaní a výkone rozsudkov v občianskych a obchodných veciach [2]. Členské štáty si ponechávajú svoju súdnu právomoc pre záležitosti, ktoré spadajú pod protokol, ktoré neovplyvňujú právo spoločenstva. Vzhľadom na predmet a cieľ protokolu zmien a doplnení, prijatie ustanovení protokolu, ktoré patria pod súdnu právomoc spoločenstva, nemôže byť oddelené od ustanovení, ktoré patria pod súdnu právomoc členských štátov;(5) protokol zmien a doplnený k Parížskemu dohovoru je obzvlášť dôležitý, vzhľadom na záujmy spoločenstva a jeho členských štátov, pretože zlepšuje kompenzáciu za škody spôsobené jadrovými nešťastiami;(6) protokol bol podpísaný členskými štátmi, ktoré sú zmluvnými stranami Parížskeho dohovoru v mene Európskeho spoločenstva 12. februára 2004, s výhradou jeho možného uzatvorenia v neskoršom termíne, v súlade s rozhodnutím Rady 2003/882/ES [3];(7) Parížsky dohovor a jeho protokol zmien a doplnení nie je otvorený pre účasť regionálnych organizácií. Následne, spoločenstvo nemôže podpísať alebo ratifikovať protokol, alebo k nemu pristúpiť. Z týchto okolností, vo výnimočných prípadoch, členské štáty môžu ratifikovať alebo pristúpiť k dohovoru v záujme spoločenstva;(8) avšak, tri z členských štátov, konkrétne Rakúsko, Írsko a Luxembursko, nie sú zmluvnými stranami Parížskeho dohovoru. Vzhľadom na to, že protokol mení a dopĺňa Parížsky dohovor, že nariadenie (ES) č. 44/2001 povoľuje členským štátom viazaným týmto dohovorom pokračovať v uplatňovaní pravidiel súdnej právomoci v ňom stanovených, a že protokol podstatne nemení pravidlá súdnej právomoci dohovoru, je objektívne správne, že toto rozhodnutie je adresované iba tým členským štátom, ktoré sú zmluvnými stranami Parížskeho dohovoru. Následne, Rakúsko, Írsko a Luxembursko sa budú opierať o pravidlá spoločenstva uvedené v nariadení (ES) č. 44/2001 a budú ich uplatňovať v oblasti zahrnutej Parížskym dohovorom a protokolom, ktorým sa mení a dopĺňa tento dohovor;(9) členské štáty, ktoré sú zmluvnými stranami Parížskeho dohovoru, by preto mali ratifikovať protokol, ktorým sa mení a dopĺňa Parížsky dohovor, alebo k nemu pristúpiť v záujme Európskeho spoločenstva, za dodržanie podmienok stanovených v tomto rozhodnutí. Takouto ratifikáciou alebo pristúpením nie je dotknutá pozícia Rakúska, Írska alebo Luxemburska;(10) následne, ustanovenia protokolu, pokiaľ ide o Európske spoločenstvo, sa budú uplatňovať iba tými členskými štátmi, ktoré sú v súčasnosti zmluvnými stranami Parížskeho dohovoru a bez toho, aby bola dotknutá pozícia Rakúska, Írska a Luxemburska;(11) Spojené kráľovstvo a Írsko sú viazané nariadením Rady (ES) č. 44/2001, a preto sa zúčastňujú na prijatí tohto rozhodnutia;(12) v súlade s článkom 1 a článkom 2 protokolu o pozícii Dánska, pripojenému k Zmluve o Európskej únii a k Zmluve o založení Európskeho spoločenstva, Dánsko sa nezúčastňuje na prijatí tohto rozhodnutia, nie je ním viazané a nie je predmetom jeho uplatňovania,PRIJALA TOTO ROZHODNUTIE:Článok 11. Bez toho, aby boli dotknuté právomoci spoločenstva, členské štáty, ktoré sú v súčasnosti zmluvnými stranami Parížskeho dohovoru ratifikujú protokol, ktorým sa mení a dopĺňa Parížsky dohovor, alebo k nemu pristúpia v záujme Európskeho spoločenstva. Takouto ratifikáciou alebo pristúpením nie je dotknutá pozícia Rakúska, Írska alebo Luxemburska.2. Text protokolu, ktorým sa mení a dopĺňa Parížsky dohovor, je priložený k tomuto rozhodnutiu.3. Na účely tohto rozhodnutia, výraz "členský štát" znamená všetky členské štáty s výnimkou Rakúska, Dánska, Írska a Luxemburska.Článok 21. Členské štáty, ktoré sú zmluvnými stranami Parížskeho dohovoru podniknú potrebné kroky, aby súčasne uložili svoje ratifikačné listiny protokolu, alebo listiny pristúpenia k nemu u generálneho tajomníka Organizácie pre hospodársku spoluprácu a rozvoj v primeranom čase a, podľa možností, do 31. decembra 2006.2. Členské štáty, ktoré sú zmluvnými stranami Parížskeho dohovoru si s Komisiou vymenia informácie, na pôde Rady, do 1. júla 2006 v termíne, kedy predpokladajú ukončenie svojich parlamentných postupov požadovaných na ratifikáciu alebo pristúpenie. Dátum a možnosti súčasného uloženia listín sa určujú na tomto základe.Článok 3Pri ratifikácii alebo pristúpení k protokolu, ktorým sa mení a dopĺňa Parížsky dohovor, členské štáty písomne informujú generálneho tajomníka Organizácie pre hospodársku spoluprácu a rozvoj, že ratifikácia alebo pristúpenia sa udiali v súlade s týmto rozhodnutím.Článok 4Toto rozhodnutie je určené členským štátom v súlade so Zmluvou o založení Európskeho spoločenstva.V Bruseli 8. marca 2004Za RadupredsedaD. Ahern[1] Súhlas z 26. februára 2004 (zatiaľ neuverejnený v Úradnom vestníku).[2] Ú. v. ES L 12, 16.1.2001, s. 1.[3] Ú. v. EÚ L 338, 23.12.2003, s. 32.--------------------------------------------------


title: Rozhodnutie Politického a bezpečnostného výboru (SZBP) 2015/1917 z 20. októbra 2015 o prijatí príspevku Švajčiarska na misiu Európskej únie v rámci SBOP v Mali (EUCAP Sahel Mali) (EUCAP Sahel Mali/4/2015)

text:
               24.10.2015

               SK

               Úradný vestník Európskej únie

               L 280/30

         ROZHODNUTIE POLITICKÉHO A BEZPEČNOSTNÉHO VÝBORU (SZBP) 2015/1917
   z 20. októbra 2015
   o prijatí príspevku Švajčiarska na misiu Európskej únie v rámci SBOP v Mali (EUCAP Sahel Mali) (EUCAP Sahel Mali/4/2015)
   POLITICKÝ A BEZPEČNOSTNÝ VÝBOR,
   so zreteľom na Zmluvu o Európskej únii, a najmä na jej článok 38 tretí odsek,
   so zreteľom na rozhodnutie Rady 2014/219/SZBP z 15. apríla 2014 o misii Európskej únie v rámci SBOP v Mali (EUCAP Sahel Mali) (1),
   keďže:

               (1)

               Rada podľa článku 10 ods. 3 rozhodnutia 2014/219/SZBP poverila Politický a bezpečnostný výbor (ďalej len „PBV“), aby prijímal príslušné rozhodnutia o prijatí navrhovaných príspevkov tretích štátov na misiu EUCAP Sahel Mali.

               (2)

               Veliteľ civilných operácií odporučil, aby PBV prijal navrhovaný príspevok Švajčiarska na misiu EUCAP Sahel Mali a aby ho PBV považoval za významný.

               (3)

               Švajčiarsko by malo byť oslobodené od finančných príspevkov do prevádzkového rozpočtu misie EUCAP Sahel Mali,

         PRIJAL TOTO ROZHODNUTIE:
   Článok 1
   Príspevky tretích štátov
   1.   Príspevok Švajčiarska na misiu EUCAP Sahel Mali sa prijíma a považuje sa za významný.
   2.   Švajčiarsko sa oslobodzuje od finančných príspevkov do prevádzkového rozpočtu misie EUCAP Sahel Mali.
   Článok 2
   Nadobudnutie účinnosti
   Toto rozhodnutie nadobúda účinnosť dňom jeho prijatia.

      V Bruseli 20. októbra 2015

            Za Politický a bezpečnostný výbor

            predseda

         W. STEVENS

      (1)  Ú. v. EÚ L 113, 16.4.2014, s. 21.


title: Rozhodnutie Predsedníctva Európskeho parlamentu z 12. decembra 2016, ktorým sa menia vykonávacie pravidlá k štatútu poslancov Európskeho parlamentu

text:
               24.12.2016

               SK

               Úradný vestník Európskej únie

               C 484/19

         ROZHODNUTIE PREDSEDNÍCTVA EURÓPSKEHO PARLAMENTU
   z 12. decembra 2016,
   ktorým sa menia vykonávacie pravidlá k štatútu poslancov Európskeho parlamentu
   (2016/C 484/06)
   PREDSEDNÍCTVO EURÓPSKEHO PARLAMENTU
   so zreteľom na Zmluvu o fungovaní Európskej únie, najmä na jej článok 223 ods. 2,
   so zreteľom na štatút poslancov Európskeho parlamentu (1),
   so zreteľom na články 10 a 25 rokovacieho poriadku Európskeho parlamentu,
   keďže:

               (1)

               V súlade s článkom 69 ods. 1 vykonávacích pravidiel k štatútu poslancov Európskeho parlamentu (2) (ďalej len „vykonávacie pravidlá“) môže Predsedníctvo každoročne valorizovať sumy hradených cestovných výdavkov, diét a príspevkov na všeobecné výdavky až do výšky, ktorá sa rovná ročnej miere inflácie v Európskej únii zodpovedajúcej mesiacu októbru predchádzajúceho roku a zverejnenej Eurostatom.

               (2)

               Podľa oznámenia Eurostatu zo 17. novembra 2016 miera inflácie v období od 1. novembra 2015 do 31. októbra 2016 predstavuje 0,5 %. Nové sumy vyplývajúce z úpravy potrebnej na zohľadnenie miery inflácie by mali platiť od 1. januára 2017 a vykonávacie pravidlá by sa mali podľa toho zmeniť.

               (3)

               Podľa článku 69 ods. 2 vykonávacích pravidiel sa maximálna výška mesačnej úhrady výdavkov na asistentskú výpomoc vynaložených na osobných asistentov podľa článku 33 ods. 4 uvedených pravidiel podľa potreby každoročne valorizuje na základe údajov získaných v súlade s článkom 65 Služobného poriadku úradníkov Európskej únie stanoveného nariadením Rady (EHS, Euratom, ESUO) č. 259/68 (3).

               (4)

               Komisia v tejto súvislosti stanovila koeficient platových úprav pre rok 2016 vo výške 3,3 %. Preto by maximálna výška mesačnej úhrady výdavkov na asistentskú výpomoc mala byť zvýšená na sumu 24 164 EUR s účinnosťou od 1. júla 2016,

         PRIJALO TOTO ROZHODNUTIE:
   Článok 1
   Vykonávacie pravidlá sa menia takto:

               1.

               V článku 15 sa písmeno c) nahrádza takto:

                           „c)

                           v prípade cesty osobným vozidlom s preplácaním náhrady s hornou hranicou 1 000 km tam alebo späť: 0,51 EUR/km, k čomu sa pripočítajú náklady na prepravu trajektom alebo iný podobný nevyhnutný spôsob prepravy.“

               2.

               V článku 20 ods. 1 sa písmeno a) nahrádza takto:

                           „a)

                           cesta na úseku od 0 do 50 km: 22,73 EUR;“.

               3.

               Článok 22 sa mení takto:

                           a)

                           Odsek 1 sa nahrádza takto:
                           „1.   Výdavky na cesty v prípadoch stanovených v článku 10 ods. 1 písm. b) sa nahrádzajú maximálne do výšky 4 286 EUR ročne.“

                           b)

                           V odseku 3 sa prvý pododsek nahrádza takto:
                           „Výdavky na cesty uskutočnené v súvislosti s cestami predsedov výborov alebo podvýborov s cieľom účasti na konferenciách alebo podujatiach, ktoré sa týkajú témy s európskym záujmom, ktoré spadajú do rámca pôsobnosti ich príslušného výboru alebo podvýboru a ktoré sú parlamentného zamerania, sa uhrádzajú maximálne do výšky 4 286 EUR ročne. Predpokladom takejto účasti je predchádzajúci súhlas predsedu Parlamentu po overení dostupných finančných prostriedkov v rámci vyššie stanovenej maximálnej sumy.“

               4.

               V článku 24 sa odsek 2 nahrádza takto:
               „2.   Ak sa služobná činnosť vykonáva na území Únie, poslanci dostanú paušálny príspevok vo výške 307 EUR.“

               5.

               V článku 26 sa odsek 2 nahrádza takto:
               „2.   Mesačná výška príspevku podľa článku 25 je stanovená na 4 342 EUR.“

               6.

               V článku 33 sa odsek 4 nahrádza takto:
               „4.   Maximálna výška úhrady výdavkov na všetkých asistentov uvedených v článku 34 predstavuje mesačne sumu 24 164 EUR.“

         Článok 2
   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
   Toto rozhodnutie sa uplatňuje od 1. januára 2017 s výnimkou článku 1 ods. 6, ktorý sa uplatňuje od 1. júla 2016.

      (1)  Rozhodnutie Európskeho parlamentu 2005/684/ES, Euratom z 28. septembra 2005, ktorým sa prijíma štatút poslancov Európskeho parlamentu (Ú. v. EÚ L 262, 7.10.2005, s. 1).

      (2)  Rozhodnutie Predsedníctva Európskeho parlamentu z 19. mája a 9. júla 2008, ktorým sa uplatňujú vykonávacie pravidlá k štatútu poslancov Európskeho parlamentu (Ú. v. EÚ C 159, 13.7.2009, s. 1).

      (3)  Ú. v. ES L 56, 4.3.1968, s. 1.